[Urbanus Episcopus servus servorum Dei, Marciniacensis Cœnobii Sanctimonialibus salutem et Apostolicam benedictionem. Ad hoc nos disponente Domino in Apostolicæ sedis servitium promotos agnoscimus, ut ejus auxilium implorantibus efficaciter subvenire, et ei obedientes tueri ac protegere, prout Dominus dederit, debeamus. Unde oportet nos venerabilibus locis protectionis manum porrigere et Deo servientium quieti attentius providere. Igitur tum pro vestra speciali religione, quam pro venerabilis fratris nostri Hugonis Cluniacensis Abbatis dilectione, ad cujus curam ex Cluniacensis Cœnobii jure locus vester pertinet, vestris filiæ in Christo carissimæ, precibus annuentes, Monasterium nostrum præsentis decreti authoritate munimus. Statuimus enim, ut quæcumque hodie autem Cœnobium juste possidet, sive in futurum concessione Pontificum, liberalitate Principum, oblatione fidelium justè atque Canonicè poterit adipisci, vobis, et iis qui post vos in loco eodem ac religione successerint, firma semper et illibata permaneant. In quibus hæc propriis nominibus duximus exprimenda. In Episcopatu Augustodunensi Ecclesiam de Varrennis, de Briano, et de Sarorio, de Begiaco, de Camboliaco, Ecclesiam sancti Nicetii, sanctæ Fidei, sancti Christofori, sancti Leodegarii, sanctæ Mariæ ex oppido Semmuro, cum decimis et cœmeteriis suis: quartam partem Eccesiæ sancti Martini extra Semmurum. In Episcopatu Matisconensi Ecclesiam sancti Jacobi, in Lugdunensi medietatem villæ Vitriaci, Ecclesiam sancti Martini, Ecclesiam sancti Reveriani, apud Brianonum Ecclesiam sancti Romani, Capellam de Celerias, terram Hugonis Letbaldi, cum aliis quibusdam apud Casiotum. In Episcopatu Arvernensi Ecclesiam sancti Petri de Lodda, sancti Vincentii de Lodessa cum decimis et cœmiteriis, sancti Nicolai ad tres fontes. In Episcopatu Diensi apud oppidum seu territorium de Orello, Ecclesias quatuor. In Valentino Episcopatu Ecclesiam sancti Stephani de Balmam. In Comitatu Beardensi, Ecclesiam sanctæ Fidei, apud villam quæ dicitur Furcas. In Episcopatu Pictavensi Ecclesias duas. In Sanctonensi Ecclesiam de Montoso. In Leodiensi, Villam quæ dicitur Argules, cum Ecclesia et decimis, et aliam quæ dicitur Raicampas. In Rothomagensi, villam quæ dicitur Aqua-bella. In Petragoricensi mansos quindecim Agilmodis Priorissæ, apud villam Maurensem. In Caturcensi, Ecclesiam sancti Constantii. In Vaurensi Episcopatu, villas tres, Villeta, Ataid, Glangla, cum universis possessionibus et appendiciis suis: præterea decernimus, ut nulli omnino Hominum liceat eandem Ecclesiam temere perturbare, aut ejus possessiones auferre, aut ablatas retinere, minuere, vel temerariis vexationibus fatigare: sed omnia integra conserventur earum, pro quarum sustentatione ac gubernatione concessa sunt, usibus omnibus profutura, salva in omnibus debita Abbatum Cluniacensium reverentia. Sepulturam ejusdem loci omnino liberam esse sancimus, ut eorum qui illic sepeliri deliberaverint, devotioni et extremæ voluntati, nisi forte excommunicati sint nullus obsistat. Hoc quoque præsenti capitulo subjungimus, ut nulli jam liceat Congregationi vestræ vel excommunicationis gravamen inferre, vel divinum officium interdicere, sepulturæ debitum prohibere aut interdicti cujuslibet molestiam irrogare: quia pro Dei timore clausæ, et sæculo jam estis emortuæ, quatenus ab omni infestatione securæ gravamine mundanæ oppressionis remotæ, ad æterni sponsi semper desiderabilem visionem totius mentis et animæ viribus anheletis. Si qua sane in posterum Ecclesiastica, secularísve persona, hanc nostræ constitutionis paginam sciens, contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio de perpetrata iniquitate cognoscat, et à sacratissimo corpore ac sanguine Dei et Domini Redemptoris nostri Jesu Christi aliena fiat, ac in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum judicem præmia æternæ pacis inveniant, amen, amen, amen. Benedictus Deus Pater Domini nostri Jesu Christi, amen. Datum apud oppidum sancti Flori per manum Joannis S. R. E. Diaconi Cardinalis, Indictione III. anno Dominicæ Incarnationis MXCVI. Pontificatus autem Domni Urbani II. Papæ, VIII. VII. idus Decembris.]